ועדת החינוך, התרבות והספורט, כנסת 16, פרוטוקול מספר 152, 2004-01-27 09:30

אילן שלגי: אנחנו, בישיבה הקודמת, קיימנו דיון ממצה ושמענו גורמים רבים ומגוונים באשר לשאלה של הקבלה לאוניברסיטאות.

אילן שלגי: יש בפנינו שתי הצעות החלטה.

אילן שלגי: אחת, כפי שאני רשמתי אותה ואחת שהגיש חבר הכנסת יוסי שריד.

אילן שלגי: אני מבקש להקריא את הצעתי וחבר הכנסת שריד יקריא את הצעתו.

אילן שלגי: אני מציע לעצמנו להחליט כדלהלן: "ועדת החינוך והתרבות מקבלת את עמדת ועד ראשי האוניברסיטאות בדבר הספקות באשר לשימוש בשיטת המצרף ואת הצורך לבחון עד כמה היא מאפשרת קבלתם ללימודים של המועמדים הראויים ביותר.

אילן שלגי: הוועדה שמעה על הפערים הגדולים בין ציון המבחן הפסיכומטרי וציון המצרף אצל המועמדים שהגישו נתוני קבלה לפי שני הקריטריונים ולמדה כי רק 5% מכלל המועמדים הסתמכו על שיטת המצרף בלבד ולא הגישו ציון בחינה פסיכומטרית.

אילן שלגי: הוועדה מקבלת את עמדת ראשי האוניברסיטאות, לפיה במהלך שנת הלימודים תשס"ד תיבדק בצורה יסודית ההתאמה שבין ציוני המצרף, ציון הבחינה הפסיכומטרית וציוני שנה א' בקרב מי שהתקבלו ללימודים בתשס"ד.

אילן שלגי: הוועדה רשמה בפניה התחייבות ראשי האוניברסיטאות לחזור אל הוועדה עד סוף חודש אוגוסט 2004 עם נתוני ההשוואה והממצאים שיאפשרו ללמוד על תוקף הניבוי של המצרף ואת ההצלחה בלימודים האקדמיים.

אילן שלגי: הוועדה רשמה בפניה הודעת ראשי האוניברסיטאות כי האוניברסיטאות תמשכנה בתהליך הקבלה הממוקדת של אוכלוסיות מהפריפריה במסגרת ההעדפה המתקנת.

אילן שלגי: כן תופעלנה ועדות חריגים שבמקרים יוצאי דופן יאפשרו קבלה על פי ציוני המצרף בלבד.

אילן שלגי: בשנה הקרובה, ב-2004, יוכלו מועמדים לגשת לבחינה הפסיכומטרית ללא תקופת המתנה של 6 חודשים, בין מבחן למשנהו.

אילן שלגי: הוועדה שמעה את עמדת שרת החינוך, התרבות והספורט התומכת בעמדת ראשי האוניברסיטאות ורואה את הדברים עין בעין עם השרה וצמרת המשרד.

אילן שלגי: לפיכך, ותוך כיבוד החופש האקדמי באוניברסיטאות, מודיעה הוועדה כי מקובלת עליה החלטת ראשי האוניברסיטאות לפיה הוקפאה הקבלה על סמך המצרף והליכי הקבלה לשנת הלימודים תשס"ה, יחזרו להיות כפי שהיו בטרם הוחלט על קבלה לפי המצרף, דהיינו, על פי הפסיכומטרי, ובלבד שתופעלנה ההקלות כפי שפורטו לעיל".

אילן שלגי: הסבר קצר, בעיקר לטובת אלה שלא היו פה בישיבה הקודמת: ראשית, אני באמת סבור ומשוכנע שאין זה ראוי שאנחנו נתערב בהחלטה של ראשי האוניברסיטאות.

אילן שלגי: אנחנו צריכים לכבד את החופש האקדמי, אנחנו צריכים לשאוף לכך שאמנם יתקבלו ללימודים המועמדים הראויים ביותר.

אילן שלגי: אני סבור שראשי האוניברסיטאות, בעקבות הדיונים בוועדה הזאת ובעקבות דרישות של משרד החינוך והתרבות – לפי ההבטחות שגם הוועדה קיבלה וגם משרד החינוך והתרבות קיבל מראשי האוניברסיטאות, באמת הכוונה היא לעשות בחינה קפדנית ומעמיקה בסוף שנת הלימודים הזאת, כדי להשוות תוצאות של סיום שנה א' של סטודנטים שהתקבלו על פי השיטה האחת או על פי השיטה האחרת.

אילן שלגי: האוניברסיטאות הבטיחו להפעיל ועדת חריגים לאותם מקרים יוצאי דופן בכל אוניברסיטה, כשבכל זאת אפשר יהיה – כך יחליטו – לקבל אנשים על פי שיטת המצרף.

אילן שלגי: שמענו על כל מיני מקרים של חיילים שלא יכולים כעת לגשת לפסיכומטרי, או של מישהו שהיה בחו"ל או איזה מקרה יוצא דופן אחר.

אילן שלגי: וגם ההסכמה שלא יהיו המתנות בין המועדים הפסיכומטריים, כך שאדם יוכל לשפר ציונים פסיכומטריים גם בהפרשים של חודשיים, או ככל שיש הפרשים קצרים בין הבחינות.

אילן שלגי: זאת ההצעה שאני מציע שאנחנו נאמץ - - -

טלב אלסאנע: ברשותך, היושב ראש.

טלב אלסאנע: אם נניח שוועד ראשי האוניברסיטאות מקבל החלטה בלתי סבירה בעליל, גם אז אנחנו נכבד אותה, לא נתערב, בתירוץ של החופש האקדמי?

יוסי שריד: בהחלט.

אילן שלגי: אם אנחנו נמצא לנכון לכבד, אנחנו נכבד.

אילן שלגי: אם נמצא שלא, לא נכבד.

יוסי שריד: זה לא עניין של עיקרון.

יוסי שריד: זה מתי שנוח ליושב ראש מכבדים ומתי שלא, לא מכבדים.

יוסי שריד: זה לא עניין של עיקרון.

אילן שלגי: לא, זה לא לפי היושב ראש.

אילן שלגי: היושב ראש, כמובן, מותר גם לו לומר את דעתו, אבל הרוב בוועדה הוא זה שמחליט.

אחמד טיבי: לעתים, כן.

אורי אריאל: מתחיל כל הדיון עכשיו?

אילן שלגי: לא, ממש לא.

אילן שלגי: אבל אני בכל זאת עונה לחבר הכנסת אלסאנע ואני אומר:

אילן שלגי: אם מישהו בכל זאת סבור שהעניין הוא בלתי צודק בעליל ופוגע באושיות הצדק ואולי בחוקי היסוד, כמובן תמיד דרכו פנויה לרשות אחרת.

מוחמד ברכה: אבל איך זה שלא מצאת שום הזדמנות, שום מקום, להתייחס לסיכום שהיה עם ועד ראשי האוניברסיטאות עם ועדת החינוך של הכנסת?

מוחמד ברכה: .

אילן שלגי: אז הנה, עכשיו חבר הכנסת שריד יקריא את הצעתו - - -

אחמד טיבי: לא, למה אתה, לא שריד.

אחמד טיבי: אתה, כיושב ראש הוועדה?

מוחמד ברכה: אתה כיושב ראש הוועדה, למה לא מצאת מקום לציין את זה?

אילן שלגי: סליחה, אני מציין את מה שאני מוצא לנכון, עם כל הכבוד.

אחמד טיבי: אתה יושב ראש הוועדה.

אילן שלגי: יושב ראש הוועדה מנהל את הדיון.

אילן שלגי: בדיון נאמרו דברים גם על ידיכם, ונמצאים בפרוטוקול - - -

אחמד טיבי: לא הדיון, הסיכום שהיה בוועדה הקודמת.

אחמד טיבי: על הצעה ש- - -

אילן שלגי: טיבי, אני, דרך אגב, התבטאתי בעניין הזה בישיבה הקודמת.

אילן שלגי: התבטאתי.

אילן שלגי: אמרתי מה דעתי על הסיכום ההוא.

אילן שלגי: כיבדתי אותו.

אילן שלגי: אני אמרתי שאני לא רואה בו סיכום.

אילן שלגי: אני ראיתי בו אז המלצה.

אילן שלגי: אני סבור שהסוברניות בנושא הזה צריכה להיות לראשי האוניברסיטאות, אלא אם כן הכנסת תחליט כן לשנות דברים.

אילן שלגי: זו תמיד זכותנו.

אילן שלגי: אז הייתה הצעת חוק בעבר, ואולי תהיה הצעת חוק חדשה - - -

אורי אריאל: מה ההצעה של שריד?

אילן שלגי: בבקשה, יוסי, אנא הקרא את הצעתך.

יוסי שריד: אני רוצה שני משפטים.

יוסי שריד: כחבר ותיק אני רוצה לומר: תמיד יש תהייה בבית הזה מדוע מצפצפים על הכנסת.

יוסי שריד: ולי יש תזה ארוכת שנים שאומרת, שמצפצפים על הכנסת כי קודם כל הכנסת מצפצפת על עצמה.

אחמד טיבי: Auto-צפצוף, באנגלית.

אחמד טיבי: אוטו-צפצוף.

יוסי שריד: אוטו-צפצוף, נכון, יפה מאד.

יוסי שריד: באנגלית משובחת.

יוסי שריד: אוטו-צפצוף, נכון.

יוסי שריד: ומכיוון שיש אוטו-צפצוף, אז גם מצפצפים עליה.

יוסי שריד: יכול להיות – אני חושב שלא – יכול להיות שטעינו.

יוסי שריד: ישבנו על המדוכה, שבעה נקיים.

יוסי שריד: קיימנו דיונים ארוכים, אנשים ביטלו את זמנם, הקדישו לזה הרבה מאמץ, ואחר כך, באישון לילה, כמו גנבים בלילה, עושים את כל המסקנות פלסתר ואחר כך מתפלאים למה מצפצפים על הכנסת באוטו-צפצוף.

יוסי שריד: איך לא.

יוסי שריד: לא נועצים עם הוועדה, לא מוצאים לנכון אפילו מטעמים של נימוס.

יוסי שריד: אז יכולתי לנסח כך וגם אחרת, לומר לחברי ועד ראשי האוניברסיטאות מה שאני חושב עליהם, ומה שחושבים עליהם רבים מן הפרופסורים באוניברסיטה כשנודע להם.

יוסי שריד: הם יאמרו את דברם בימים הקרובים – כך אני מקווה – באמצעים שונים.

יוסי שריד: אני מניח שהעניין גם יתגלגל לערכאה נוספת, לפי מיטב ידיעתי, ואז נראה איפה אנחנו עומדים.

יוסי שריד: אז כאמור, יכולתי לנסח את ההצעה באופן שונה, אבל אנחנו, כאנשים בני תרבות שלמדו באוניברסיטאות, אנחנו חייבים במידת האיפוק, ולכן ההצעה יצאה כפי שהיא יצאה: "הוועדה תובעת מוועד ראשי האוניברסיטאות לכבד את ההסכם, שהתקבל בוועדה ביום 06/05/2002, שמחייב את המוסדות להשכלה גבוהה לקבל תלמידים למוסדות גם על פי שיטת המצרף וגם על פי המבחן הפסיכומטרי, וכל זה לתקופה של שלוש שנים לפחות, שלאחריהן תשוב הוועדה לבחון את שיטת הקבלה על פי ממצאים אמינים ובדוקים".

יוסי שריד: – יש פה יותר מרמז שהממצאים של היום, אין בהם אבן על אבן.

יוסי שריד: גם כל הסיפורים על ועדות חריגים שיפתרו את הבעיה, מזכירים לי בערך את הסיפורים על שחרורו הקרוב של עזאם עזאם.

קריאה: זה קשור?

יוסי שריד: אני מקשר הכל.

אילן שלגי: חברים, בואו נקיים הצבעה.

אילן שלגי: יש הצעת היושב ראש, יש הצעת חבר הכנסת שריד, ונצביע.

אילן שלגי: מי בעד הצעת היושב ראש, ירים את ידו בבקשה.

אילן שלגי: מצביעים רק חברי ועדה או מישהו שמחליף חבר ועדה.

אילן שלגי: שישה.

אילן שלגי: מי בעד הצעת חבר הכנסת שריד?

אילן שלגי: יש לנו שישה בעד הצעת היושב ראש ושלושה בעד ההצעה של חבר הכנסת שריד.

אילן שלגי: תודה רבה.

אילן שלגי: תודה רבה, הישיבה סגורה.

אחמד טיבי: אני מבקש רביזיה.

אילן שלגי: יש החלטה.

אחמד טיבי: אני מבקש רביזיה.

אורי אריאל: אדוני היושב ראש, הוא מבקש רביזיה.

אורי אריאל: עוד שתי דקות, תעשו רביזיה.

אחמד טיבי: לא, לא.

אחמד טיבי: הוא לא כזה לא מכובד.

אחמד טיבי: הוא מתייחס בכבוד.

אורי אריאל: נכון, הוא למד - - -

אחמד טיבי: אם יש רביזיה, צריך ללמוד את ההחלטה.

אחמד טיבי: יש רביזיה.

אילן שלגי: בבקשה, חבר הכנסת טיבי.

אחמד טיבי: הרביזיה אומרת שיש לערוך את ההצבעה מחדש.

אחמד טיבי: זה התקנון בכנסת.

יהודית גידלי: הרביזיה אומרת שקודם צריך לעשות הצבעה האם לקיים רביזיה.

מוחמד ברכה: אם אחרי הרביזיה הצעת היושב ראש היא שתתקבל, אני חושש שיווצר רושם מוטעה מהכותרת, שעל פי הצעתם של חברי הכנסת טיבי, בשארה, דהאמשה, יולי תמיר ומוחמד ברכה התקבלו ההחלטות.

מוחמד ברכה: אני מבקש לציין, שההחלטות האלה התקבלו - - -

אחמד טיבי: מה קרה?

אחמד טיבי: מה קרה שאת מגייסת את כל הבית?

אחמד טיבי: אלה החלטות ועדת חינוך.

אחמד טיבי: זה קשור בחינוך, לא קשור אליכם.

אילן שלגי: חברת הכנסת גבריאלי היא חברת ועדה.

ענבל גבריאלי: חבר הכנסת טיבי, אני חברה בוועדת החינוך?

ענבל גבריאלי: אך הרגע סיימתי ישיבה אחרת.

אחמד טיבי: מה קרה?

אחמד טיבי: עשרים חברי כנסת?

אורי אריאל: עשרים?

אורי אריאל: מה עשרים?

אילן שלגי: חברים, חברים, תרגעו.

אילן שלגי: כן, בבקשה מוחמד.

אילן שלגי: היית בתוך דבריך.

מוחמד ברכה: כן.

מוחמד ברכה: זה שוק, זו לא ועדה.

מוחמד ברכה: לציין כסעיף תשיעי שההחלטות הנ"ל התקבלו בניגוד לדעתם של חברי הכנסת המציעים.

אילן שלגי: אנחנו נרשום הצבעה של כל אחד.

אילן שלגי: מה הבעיה?

אורי אריאל: שהסיכום הוא בניגוד לדעת המציעים?

מוחמד ברכה: כן.

מוחמד ברכה: כי חברי הכנסת באו לכאן לבקש סעד מהוועדה והוועדה טופחת על פניהם בצורה - - -

אברהם-בייגה שוחט: אני רוצה להגיד שבשבוע הזה, בין הישיבה הקודמת לישיבה עכשיו, טרחתי וגם קצת בדקתי.

אברהם-בייגה שוחט: לא שלא הייתי שלם עם עמדתי בפעם הקודמת, אבל בכל אופן רציתי לדעת.

אברהם-בייגה שוחט: הדיון עכשיו לא נפתח מחדש, הוא בטח יפתח עוד כמה חודשים, באוגוסט, כאשר יעלו על דברים, אבל אם הייתי יודע את מה שאני יודע עכשיו, בישיבה הקודמת, בכלל לא הייתי צריך לדבר ומיד היה צריך להצביע.

אברהם-בייגה שוחט: ואני לא מקבל את העניין שזה כאן מתחלק בין כאלה שהם גזעניים ולא גזעניים - - -

אורי אריאל: לא אמרנו את זה.

מוחמד ברכה: על מי אתה מחפה?

מוחמד ברכה: על מי אתה מחפה בכלל?

מוחמד ברכה: אתה יודע מה היה בישיבה עם ור"ה.

מוחמד ברכה: אתה יודע בדיוק, אתה יודע.

מוחמד ברכה: אתה יודע בדיוק מה דיברו שם.

אברהם-בייגה שוחט: אני יודע בדיוק מה היה - - -

מוחמד ברכה: דיברו במונחים גזעניים ואתה מחפה עליהם.

אברהם-בייגה שוחט: אני לא מחפה על אף אחד - - -

מוחמד ברכה: אני לא מצפה מאורי אריאל ולא - - - אבל ממך כן.

אברהם-בייגה שוחט: אני לא מחפה על אף אחד, ואני לא צריך ממך תעודה.

אברהם-בייגה שוחט: שום דבר אני לא צריך ממך.

אברהם-בייגה שוחט: שום דבר.

אורי אריאל: - - -

מוחמד ברכה: אתה מחפה על גזענות ועל גזענים.

אברהם-בייגה שוחט: אני לא מחפה על שום גזענות, אל תלמד אותי.

אורי אריאל: אתה גזען.

אברהם-בייגה שוחט: אני רוצה שהמבחנים יהיו הוגנים כלפי כל אזרח.

אברהם-בייגה שוחט: נקודה.

מוחמד ברכה: אתה תסתום את הפה (לאורי אריאל).

מוחמד ברכה: אתה גזען, מתנחל, גזלן.

אילן שלגי: חברים, מה קורה לכם?

מוחמד ברכה: תשמע מה הוא אומר לי.

אורי אריאל: אתה גזען.

אחמד טיבי: הוא קרא לו "גזען".

אורי אריאל: אני אומר לך שאתה גזען.

מוחמד ברכה: אני אומר לך שאתה גזען, גזלן, מתנחל, גנב.

מוחמד ברכה: גנב.

אורי אריאל: לך לג'יימס בייקר שיסדר לך את העניינים.

מוחמד ברכה: אה, ג'יימס בייקר.

אילן שלגי: רבותי, מי בעד רביזיה, ירים את ידו.

טלב אלסאנע: סליחה, אדוני היושב ראש.

טלב אלסאנע: סליחה.

אילן שלגי: מי בעד רביזיה?

אילן שלגי: יש לנו אחד בעד רביזיה.

אורי אריאל: מי נגד רביזיה?

טלב אלסאנע: סליחה, סליחה.

טלב אלסאנע: אתה לא נתת לי לדבר.

טלב אלסאנע: יש לי משפט אחד, נו, מה זה?

טלב אלסאנע: סתימת פיות?

טלב אלסאנע: אני רק רוצה לציין שזה לא המקרה הבודד והיחיד שבייגה מוביל מהלכים שהם מוזרים ותמוהים.

טלב אלסאנע: את כל הסוגיה של מס רכוש הוא התנגד, עד שבא מאיר שטרית ושינה.

אילן שלגי: זו ועדת החינוך, באמת.

טלב אלסאנע: לכן זה אופייני לו להוביל כל מיני סוגיות אנטי ערביות, אנטי חברתיות לחלוטין.

אילן שלגי: טוב, רבותי.

אילן שלגי: מי בעד רביזיה.

אילן שלגי: מי בעד רביזיה, הייתה פה הצעה לרביזיה.

יוסי שריד: אני מבקש שבהודעה לעיתונות - - -

אילן שלגי: מי נגד רביזיה?

אילן שלגי: טוב, רבותי.

אילן שלגי: היות וביקש חבר הכנסת ברכה, אנחנו נרשום שנית מי הצביע נגד.

אילן שלגי: בסדר.

יוסי שריד: לא, לא.

יוסי שריד: אני מבקש שיבואו, בהודעה לעיתונות, שתי ההצעות.

אורי אריאל: מה פתאום?

אורי אריאל: חבל על הזמן.

אחמד טיבי: לא, לא.

אחמד טיבי: הוא פונה אל היושב ראש.

אחמד טיבי: תמשיך, יוסי.

אחמד טיבי: מה אתה מתייחס?

מוחמד ברכה: מה אתה מתייחס?

אחמד טיבי: יוסי, תמשיך, תמשיך.

מוחמד ברכה: מה הזלזול הזה באנשים?

אילן שלגי: מה שאני מבקש לרשום, לפי בקשתו של חבר הכנסת ברכה, שהוא הצביע נגד, ושחבר הכנסת טלב אלסאנע הצביע נגד, ושחבר הכנסת שריד הצביע נגד – והיה עוד מישהו מהמציעים שהצביע נגד?

אחמד טיבי: לא.

אחמד טיבי: היה מהמצביעים שנכח והביע עמדה נגד.

אחמד טיבי: מה, יוצא שאני תומך עכשיו בהצעה?

אחמד טיבי: ההצעה השחורה הזאת שלך?

אילן שלגי: וחבר הכנסת טיבי, שלא השתתף בהצבעה, הביע דעה נגד.

אילן שלגי: בסדר?

אילן שלגי: כך נכתוב בפרוטוקול.

אילן שלגי: רבותי, תודה לכם.